টাপি ওয়েন-স্মিথ
হ্যারল্ড জিওফ্রে ওয়েন টাপি ওয়েন-স্মিথ (ইংরেজি: Tuppy Owen-Smith; জন্ম: ১৮ ফেব্রুয়ারি, ১৯০৯ - মৃত্যু: ২৮ ফেব্রুয়ারি, ১৯৯০) কেপ টাউনের রন্দেবশ এলাকায় জন্মগ্রহণকারী খ্যাতিমান দক্ষিণ আফ্রিকান আন্তর্জাতিক ক্রিকেট তারকা ছিলেন। ১৯২৯ সালে দক্ষিণ আফ্রিকা ক্রিকেট দলের পক্ষে স্বল্পকালীন সময়ের জন্য অংশগ্রহণ করেন তিনি। ঘরোয়া প্রথম-শ্রেণীর দক্ষিণ আফ্রিকান ক্রিকেটে ওয়েস্টার্ন প্রভিন্সের প্রতিনিধিত্ব করেছেন। এছাড়াও, ইংরেজ প্রথম-শ্রেণীর কাউন্টি ক্রিকেটে মিডলসেক্স, অক্সফোর্ড বিশ্ববিদ্যালয় ও মেরিলেবোন ক্রিকেট ক্লাবের পক্ষে খেলার সুযোগ হয় তার। দলে তিনি মূলতঃ ডানহাতি ব্যাটসম্যান হিসেবে খেলতেন। এছাড়াও, লেগ ব্রেক বোলিংয়ে পারদর্শীতা দেখিয়েছেন টাপি ওয়েন-স্মিথ। দক্ষিণ আফ্রিকার পক্ষে ক্রিকেট খেলার পাশাপাশি ইংল্যান্ড রাগবি ইউনিয়ন দলের অধিনায়কত্ব করেছেন।